AARHUS: Ifølge vidner er flere, hovedsageligt unge, blevet anholdt ved Jens Baggesens Vej og Peter Fabers Vej i Møllevangen i det nordvestlige Aarhus. Det skete omkring klokken 16.00.

Østjyllands Politi kunne lørdag aften ikke sige meget om aktionen, da man stadig var i gang og endnu ikke havde et overblik.

- Jeg kan dog bekræfte, at vi er i gang med en anholdelse- og ransagningsaktion flere steder i Aarhus, sagde vagthavende, Peter Tholstrup-Jørgensen.

Lørdag nat fortalte Østjyllands Politi så, at den store aktion i Møllevangen var et led i bekæmpelsen af rocker/bandegrupperingerne i Aarhus, hvor man især ledte efter våben.

Ved aktionen blev en række personer, som alle har en eller anden form for tilknytning til grupperingen Loyal to Familia anholdt. Flere personer blev sigtet for overtrædelse af våbenlovgivningen, ligesom der blev fundet meget bandebeklædning.

De anholdte blev løsladt i løbet af natten.